Innocentius episcopus, servus servorum Dei, venerabili fratri Amedeo Lugdunensi archiepiscopo salutem et apostolicam benedictionem. Fraternitatis tuae litteras pro sanctimonialibus de Marciniaco nobis transmissas debita benignitate suscepimus et quae in eis continebantur diligenter attendimus. Quod autem praefatas sorores, sicut accepimus, foves et diligis, gratum habemus, et ut in bono perseveres proposito, devotionem tuam in Domino commonemus. Nos quidem earum jura ipsis volumus illibata servare et a pravorum incursibus defensare. Mandamus itaque discretioni tuae ac praecipimus quatenus de ecclesiis de Briant et Sarriae, a praedecessore nostro beatae memoriae papa Urbano sibi collatis et a domino papa Calixto confirmatis, nullam ab Eduensi episcopo vel ab ipsis capellanis injuriam vel molestiam permittas inferri, sed ut eas absque inquietatione quiete possideant, diligenter studeas providere, praesbyterisque qui ecclesiis quas praefatae sanctimoniales in Eduensi episcopatu possident deserviunt, nullam ab eodem episcopo injuriam fieri vel indebitam exactionem imponi permittas.